Oscar Pistorius oor sy biografie, Oscar
JY LEES NOU Oscar Pistorius oor sy biografie, Oscar
Oscar Pistorius se lewensverhaal gryp mense aan, of hulle nou belangstel in atletiek of nie! Sy boek, Oscar (R215), het pas by Umuzi/Random House Struik verskyn. Phyllis Green het met hom gesels.
Jou boek het eers in Italië verskyn en toe hier. Hoe so?
Ek is genader deur 'n Italiaanse uitgewer wat graag my verhaal wou publiseer en ek het toe saam met 'n Italiaanse joernalis gewerk om my verhaal neer te pen. Daarna het ek 'n uitgewer hier gekry. Dis toe uit die Italiaans vertaal deur Tossie Lochner.
Hoe voel dit om jou verhaal in boekvorm te sien?
Ek is baie trots daarop. Ek glo dis 'n inspirerende verhaal. Maar ek hoop dis nie net inspirerend nie, maar ook insiggewend. Dit sal almal laat sien hoe my ouers en my gesin my soos 'n normale kind help opgroei het. En ek dink dis ook nogal snaaks, veral van die kindergoete wat gebeur het.
Ek lees in jou boek jy het twee paar skoene gehad as kind, 'n goeie paar en 'n paar met Micky Mouse op. Vandag is jy glo net so mal oor skoene (soos ek), maar dat jy jou voetgrootte kon kies, wat ek natuurlik nie kon doen nie!
Ja, daai Mickey Mouse-skoene was my gunsteling, totdat Carl, my broer, my kunsbeen met my skoen aan as 'n kaskar se briek gebruik het. Daarna het Mickey net 'n halwe gesig oorgehad. Die skoene was net nie dieselfde daarna nie. En ja, ek kon kies hoe groot ek my voete wou hê. Ek dra nou 'n nommer 9, want dis die mees algemene grootte vir mans en ek kry darem altyd skoene in dié nommer. Sjoe, ek het hope skoene - seker so 80, 90 pare. Ek hou van gemaklike maar mooi, deftige skoene. Die sole moet sag wees en die skoen moet plat wees. Dan dra ek natuurlik baie sneakers, veral as ek gemaklike klere aanhet.